हरियाणा : सीएम मनोहर लाल खट्टर आज लेंगे शपथ, दुष्यंत चौटाला बनेंगे उप मुख्यमंत्री  
दूसरी बार सीएम बनेंगे खट्टर
दुष्यंत चौटाला बनेंगे उप मुख्यमंत्री 
आज दोपहर बाद है शपथग्रहण
हरियाणा में आज सीएम मनोहर लाल खट्टर लगातार दूसरी बार मुख्यमंत्री पद की शपथ लेंगे. प्रदेश की राजनीति मे नई ताक़त के तौर पर उभरी जेजेपी के दुष्यंत चौटाला उप मुख्यमंत्री पद की शपथ लेंगे. वोटों की गिनती के दो दिन बाद बीजेपी दुष्यंत चौटाला की जननायक जनता पार्टी के साथ तालमेल में कामयाब रही. दुष्यंत की नई सरकार में क्या भूमिका होगी ये भी तय हो गया.  शनिवार को दिल्ली से आए पर्यवेक्षक रविशंकर प्रसाद की देखरेख में बीजेपी के विधायकों ने मनोहर लाल खट्टर को आम राय से अपना नेता चुना.  
वहीं शुक्रवार को दुष्यंत ने दावा किया था कि जो दल साझा न्यूनतम कार्यक्रम को लागू करेगा वो उसका साथ देंगे. हालांकि बीजेपी नेता और खट्टर सरकार में मंत्री अनिल विज जेजेपी से गठजोड़ को मजबूरी की राजनीति मानते हैं.  लेकिन बीजेपी और जेजेपी का गठजोड़ अपनी किसी नीति पर अमल करवाए इससे पहले ही दुष्यंत अपने पिता के लिए जेल से फरलो का इंतज़ाम करवाने में कामयाब रहे.  
शपथ से एक दिन पहले ये तय नहीं है कि नए मंत्रिमंडल में किस-किस को जगह मिलेगी. लेकिन सूत्रों का कहना है कि सिर्फ एक उप मुख्यमंत्री बनने के आसार हैं. जेजेपी कैबिनेट में दो जगह पाने की उम्मीद लगाए है.